SUPER ตั้ง 6 บ.ย่อยในเวียดนามรุกโรงไฟฟ้าพลังงานลม หวังหนุนรายได้โต 18-22%
SUPER ตั้ง 6 บริษัทย่อยใหม่ในเวียดนามลุยธุรกิจโรงไฟฟ้าพลังงานลมเต็มสูบ หวังหนุนรายได้โต 18-22% ตั้งเป้าก้าวเป็นผู้นำด้านพลังงานทดแทนในเอเชียภายใน 3 ปี
12 ต.ค. 2560

นายจอมทรัพย์ โลจายะ ประธานคณะกรรมการ บริษัท ซุปเปอร์บล๊อก จำกัด (มหาชน) หรือ SUPER เปิดเผยว่า ที่ประชุมคณะกรรมการบริษัทเมื่อวันที่ 11 ต.ค. 60 ที่ผ่านมา มีมติอนุมัติจัดตั้งบริษัทย่อยแห่งใหม่ในประเทศเวียดนามจำนวน 6 บริษัท เพื่อดำเนินโครงการผลิตกระแสไฟฟ้าจากพลังงานลม
สำหรับโครงสร้างบริษัทในเบื้องต้นจะมีบริษัท ซุปเปอร์ วินด์ เอนเนอร์ยี จำกัด (SUPER WIND) ซึ่งเป็นบริษัทย่อยของบริษัทถือหุ้น 100% และหรือบริษัทในกลุ่ม SUPER ถือหุ้น 51% ของทุนจดทะเบียน และบริษัทผู้ร่วมทุนในประเทศเวียดนามถือหุ้น 49% ของทุนจดทะเบียน ส่วนโครงสร้างกรรมการ ประกอบด้วยตัวแทนจากบริษัท ซุปเปอร์ วินด์ เอนเนอร์ยี จำกัด และหรือบริษัทในกลุ่ม SUPER จำนวน 2 คนและตัวแทนจากและหรือบริษัทในกลุ่ม SUPER 1 คน
“การประกาศจัดตั้งบริษัทย่อยถึง 6 บริษัท ในประเทศเวียดนาม ถือเป็นการตอกย้ำถึงการมุ่งมั่นขยายการลงทุนโรงไฟฟ้าทั้งในและต่างประเทศของ SUPER เพื่อเพิ่มแหล่งที่มาของรายได้ ทำให้บริษัทเติบโตอย่างแข็งแกร่งและมั่นคง อีกทั้งโครงการโรงไฟฟ้าพลังงานลมในประเทศเวียดนามยังให้อัตราผลตอบแทนจากการลงทุนในส่วนของทุน (EIRR ) สูงถึง 18-22% เมื่อเทียบกับการลงทุนในธุรกิจพลังงานประเภทอื่นนอกเหนือจากพลังงานแสงอาทิตย์ และพลังงานขยะที่มีอยู่ในปัจจุบัน” นายจอมทรัพย์ กล่าว
โดยก่อนหน้านี้ SUPER ได้ประกาศความร่วมมือ (MOA) กับพันธมิตรโครงการโรงไฟฟ้าพลังงานลมในประเทศเวียดนาม ขนาดกำลังการผลิตรวม 700 เมกะวัตต์ ร่วมกับพันธมิตรในเวียดนาม โดยเฟสแรกมีกำลังการผลิต 100 เมกะวัตต์ คาดจะเริ่มลงทุนก่อสร้างได้ภายในปี 2560 และเริ่มจ่ายไฟเข้าระบบในไตรมาส 1/2562
นายจอมทรัพย์ กล่าวอีกว่า บริษัทยังคงเดินหน้าขยายการลงทุนเพื่อเพิ่มแห่งที่มาของรายได้และกำไร ผลักดันให้ธุรกิจเติบโตอย่างมั่นคง ซึ่งการลงทุนโรงไฟฟ้าในต่างประเทศยังเป็นสิ่งที่บริษัทให้ความสำคัญใน 2-3 ปีข้างหน้าแน่นอน และหนึ่งในนั้นมาจากโรงไฟฟ้าโซลาร์ฟาร์มในประเทศจีน ที่จะทยอยรับรู้รายได้เข้ามาในเร็วๆ นี้ ซึ่งจะทำให้รายได้และกำไรเติบโตอย่างก้าวกระโดด และตั้งเป้าภายใน 3 ปีข้างหน้า ก้าวสู่ความเป็นผู้นำพลังงานทดแทนในเอเชีย